KOMMISSIONENS FORORDNING (EF) Nr. 1938/97 af 3. oktober 1997 om ændring af forordning (EF) nr. 2511/96 om gennemførelsesbestemmelser for 1997 for et toldkontingent for levende kvæg af en vægt på 160 til 300 kg med oprindelse i bestemte tredjelande

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3066/95 af 22. december 1995 om indrømmelser i form af EF-toldkontingenter for visse landbrugsprodukter og om autonom og midlertidig tilpasning af visse landbrugsindrømmelser, der er fastsat i Europaaftalerne, for at tage hensyn til den landbrugsaftale, der blev indgået under Uruguay-rundens multilaterale handelsforhandlinger (1), senest ændret ved forordning (EF) nr. 1595/97 (2), særlig artikel 8,

under henvisning til Rådets forordning (EF) nr. 1926/96 af 7. oktober 1996 om indrømmelser i form af EF-toldkontingenter for bestemte landbrugsprodukter og om justering, som en autonom overgangsforanstaltning, af indrømmelser på landbrugsområdet, jf. aftalerne om frihandel og handelsanliggender med Estland, Letland og Litauen, for at tage hensyn til aftalen om landbrug indgået under Uruguay-rundens multilaterale handelsforhandlinger (3), særlig artikel 5, og

ud fra følgende betragtninger:

I henhold til bilagene til forordning (EF) nr. 3066/95 åbnes der pr. 1. juli 1997 et årligt toldkontingent på 153 000 stk. levende kvæg af en vægt på mellem 80 og 300 kg med oprindelse i Ungarn, Polen, Tjekkiet, Slovakiet, Rumænien, Bulgarien, Estland, Letland og Litauen; i Kommissionens forordning (EF) nr. 2511/96 af 23. december 1996 om gennemførelsesbestemmelser for 1997 for et toldkontingent for levende kvæg af en vægt på 160 til 300 kg med oprindelse i bestemte tredjelande (4) er der fastsat gennemførelsesbestemmelser for import af det samme antal dyr med oprindelse i de samme tredjelande, men med en vægt på 160 til 300 kg; der bør derfor foretages en tilpasning af mindstevægten for de dyr, for hvilke der under nævnte forordning endnu ikke er udstedt importlicens, eller for hvilke der i givet fald er udstedt en sådan licens fra 1. juli 1997, som imidlertid endnu ikke er benyttet;

protokol 4, der er knyttet som bilag til Europaaftalerne, og protokol 3, der er knyttet som bilag til frihandelsaftalerne, er blevet ændret; ifølge de nye protokoller kan der føres bevis for oprindelsen af de dyr, der indføres i Fællesskabet, ved at eksportøren på visse betingelser udfærdiger en erklæring, eller ved at der fremlægges et varecertifikat EUR.1; der bør derfor ske en tilpasning af bestemmelserne i forordning (EF) nr. 2511/96 vedrørende de importerede dyrs overgang til fri omsætning;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

I forordning (EF) nr. 2511/96 foretages følgende ændringer:

1) I titlen ændres »160« til »80«.

2) Artikel 1, stk. 1, affattes således:

»1. I forbindelse med de toldkontingenter, der er fastsat i forordning (EF) nr. 3066/95 og (EF) nr. 1926/96, kan 153 000 stk. levende kvæg henhørende under KN-kode 0102 90 21, 0102 90 29, 0102 90 41 eller 0102 90 49 med oprindelse i de i bilag II nævnte tredjelande indføres i 1997 efter bestemmelserne i denne forordning.«

3) Artikel 7 affattes således:

»Artikel 7

Dyrene omfattes af den i artikel 1 omhandlede told ved forelæggelse af enten et varecertifikat EUR.1 udstedt af udførselslandet i henhold til bestemmelserne i protokol 4, der er knyttet som bilag til Europaaftalerne, og i protokol 3, der er knyttet som bilag til frihandelsaftalerne, eller en erklæring, som eksportøren har udfærdiget efter disse protokollers bestemmelser.«

Artikel 2

Med hensyn til ubenyttede importlicenser, der er udstedt fra den 1. juli 1997 i forbindelse med forordning (EF) nr. 2511/96, skal medlemsstaterne på den erhvervsdrivendes anmodning og mod dennes fremlæggelse af originalen af importlicensen ændre angivelserne heri efter artikel 1 i nærværende forordning.

Artikel 3

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. juli 1997.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3. oktober 1997.

På Kommissionens vegne

Franz FISCHLER

Medlem af Kommissionen

(1) EFT L 328 af 30. 12. 1995, s. 31.

(2) EFT L 216 af 8. 8. 1997, s. 1.

(3) EFT L 254 af 8. 10. 1996, s. 1.

(4) EFT L 345 af 31. 12. 1996, s. 21.